钦定古今图书集成/明伦汇编/家范典/第046卷 > 唐杜氏通典 > 《天子为庶祖母持重服议》
## 钦定古今图书集成/明伦汇编/家范典/第046卷 > 唐杜氏通典 > 《天子为庶祖母持重服议》

《汉文帝》所生薄太后，以景帝前二年崩，天子朝臣，并
居《重服》。

东晋安帝崇安四年，太皇太后李氏崩。祠部郎中徐
广议：“《左氏春秋》，母以子贵，成风称夫人，文公服三年
之丧。凡子于父之所生，体尊义重。且礼，祖不厌孙，固
宜遂服。若嫌礼文不存，则宜从重，同为祖母服齐衰
三年，百官一周。”广又寻按汉文所生薄太后亡，朝臣
亦居重服。太常殷茂曰：“太皇太后名称虽尊，而据非
正体。主上纂承宗祖，不宜持重，谓齐服为安。徐野人
云：‘若以鲁侯所行失礼者，《左传》不见讥责。而汉代持
服，与正嫡无异。殷太常所上服事，于礼中寻求，俱无
明文。然仆之所言，专据《春秋》也’。”车引答云：“汉代皆服
重，且大体已定，此当无复翻革耶？”于是安帝服齐衰
三年，百寮并服周。于西堂设菰芦，神武门，施《凶门》，《柏
历》。

宋庾蔚之谓：“‘《公羊》明母以子贵’者，明妾贵贱。若无嫡
子，则妾之子为先立。又子既得立，则母随贵，岂谓可
得与嫡同耶？《成风》称夫人，非礼之正，《穀梁》已自为通。
《小记》云‘大夫降其庶子，其孙不降其父’，此谓凡庶子。
故郑元云‘祖不厌孙耳’，非谓承祖之重，而可得申其
私服也。庶子为后，不得服其母，以废祭故也。则己卒”，
己子亦不得服庶祖母可知矣。《小记》言“妾子不代祭”，
《穀梁传》曰：“于子祭，于孙止。”此所明凡妾，非谓有加崇
之礼者也。今古异礼，三代殊制。汉魏以来，既加庶以
尊号，徽旗章服，为天下小君，与嫡不异，故可得服重
而庙祭传祀六代耳，非古有其议也。